АҞӘА, цәыббра 5 – Sputnik, Сариа Кәарцхьиаԥҳа. Апроект "Аԥсны агәадура" афинал аҿы аҩбатәи аҭыԥ аанызкылаз Асҭамыр Қәҭарба атәыла аԥыза-министр Александр Анқәаб аштат иалам иабжьгаҩс дҟарҵеит, абри атәы Sputnik иазеиҭеиҳәеит Қәҭарба ихаҭа.
"Аицлабра "Аԥсны агәадура" алҵшәақәа анеилкааха ашьҭахь, уи аиҿкааҩцәа атәыла ахадеи аԥыза-министри рахь аҳәара ҟарҵеит сара аԥыза-министр иабжьгаҩс сыҟаҵара азҵаара иахәаԥшырц. Сара даара сгәы иахәоит Александр Золотинска-иԥа Анқәаб сыгәра ганы ари амаҵура сахьахаиргылаз. Апроектқәа ртәы макьана аҳәара уадаҩуп, уажәоуп санарҭа, аха ҳауаажәлар ргәы иҵхо азҵаарақәа зегьы ҭаҳҵаалоит, Аминистрцәа Реилазаара Аппарат аҟны иақәнагоу ажәалагалақәа ҟаҳҵалоит", - ҳәа азгәеиҭеит Асҭамыр Қәҭарба.
Аԥыза-министр иабжьгаҩ ииӡбо зегьы Аминистрцәа Реилазаара ақәҵарала ишьҭырхлоит. Қәҭарба ишазгәеиҭаз ала, иара иеиқәиршәало апроектқәа зегьы Аминистрцәа Реилазаара Аппарат аиҳабы иирдырлароуп, уи дазыразхароуп.
"Аԥҟара ишаҳәо ала, сара аԥыза-министр иҷыдоу идҵақәа насыгӡалароуп, Аминистрцәа Реилазаара аилатәарақәа срылатәазароуп, азакәанԥҵарахь аиҭакрақәа ралагаларазы апроектқәагьы рыдызгалалар сылшоит. Урҭ апроектқәа ртәы аҳәара макьана ицәгьоуп, уажәоуп аусура саналаго, ԥыҭрак ашьҭахь урҭ арбақәангьы еилкаахоит", – ҳәа иациҵеит Қәҭарба.
Мызқәак раахыс имҩаԥысуаз анапхгаҩ ҿарацәа реицлабра "Аԥсны агәадура" хыркәшахеит нанҳәа 25 рзы, уи аҟны иаиааиз хәҩык рыхьӡқәа рыларҳәеит Аҟәа. Аицлабраҿы аиааира згаз алкаан алахәцәа рфинлатә реитинг алҵшәақәа рыла, иара шьақәгылон 70% аконкурстә комиссиа рыхәшьаралеи, 30% онлаин-бжьыҭаралеи.
Ауаа рыбжьыҭареи аконкурстә комиссиа рыхәшьареи неилаҵаны актәи аҭыԥ ааникылеит Саид Беиа, аҩбатәи – Асҭамыр Қәҭарба, ахԥатәи – Александр Ачба, аԥшьбатәи – Алмахсиҭ Осиа, ахәбатәи – Абзагә Ҵәыџьба.
Иара убас шәаԥхьар ҟалоит:
АҞӘА, цәыббра 20 — Sputnik, Асмаҭ Ҵәыџьԥҳа. Баграт Шьынқәба ихьӡ зху Аҟәатәи абжьаратә школ №1 аҵаҩцәа акарантин ахь аҩныҟа иоушьҭуп ҩымчыбжь ҳәа, ашкол аҿы аепидемиологиатә ҭагылазаашьа ахьеицәахаз инамаданы, абри атәы Sputnik иазеиҭалҳәеит ашкол адиректор Нонна Делԥҳа.
Лара лажәақәа рыла, иахьа ашкол адирекциахь адырра ҟарҵеит акоронавирус зцәа иалаз рырҵаҩцәа руаӡәк, даҽа хроникатә чымазаракгьы зцәа иалаз, лыԥсҭазаара дшалҵыз. Иара убасгьы рышкол аҿы аклассқәа хәба рҟны ари аҿкы чымазара зцәа иалаз ачымазцәа азгәарҭахьан. Уи адагьы аҭаацәа аӡәырҩы рхәыҷқәа COVID-19 асимптомқәа шрыдырбало адиректор иларҳәарц азы аҭел ишылзасыц илзасуеит.
"Сара аҵара аминистр аҭел сизасит, иҟоу аҭагылазаашьа иеилсыркаарц азы. Иара аҵаҩцәа ҩымчыбжьа ҳәа иоушәышьҭ акарантин ахь иҳәеит, избанзар ҳашкол аҿы актәи, аҩбатәи, ахԥатәи аклассқәа рҿы ада, егьырҭ аклассқәа зегьы рҿы аҿкы злалаз ахәыҷқәа ыҟоуп, урҭ зегьы аишьцәа, аиҳәшьцәа рымоуп егьырҭ аклассқәа рҟны. Иара убас ҳарҵаҩцәа быжьҩык акарантин аҿы иҟоуп, саргьы сыбжьы иахьа исгәаԥхом", - лҳәеит Делԥҳа.
Иара убас лара иазгәалҭеит иахьа Асанитартә епидемиологиатә станциа анапхгара лыҽрымалдарц дшаҿыз, аха аӡәгьы аҭел шьҭимхит ҳәа. Делԥҳа ишылҳәаз ала, уажәы ашкол адирекциа аилкаара иаҿуп шаҟаҩык рҵаҩцәеи рырҵаҩцәеи акоронавирус рыхьыз, макьана урҭ рхыԥхьаӡара рыздыруам.
Аԥсны агәабзиарахьчара аминистрра апресс-маҵзура COVID-19 зыхьны иҟаз арҵаҩы лыԥсҭазаара дшалҵыз азы аинформациа Sputnik иазышьақәнарӷәӷәеит, иагьазгәарҭеит лара Қырҭтәыла дшырхәышәтәуаз, уаҟа шакәу лыԥсҭазаара дахьалҵыз.
Акоронавирус иадҳәалоу ажәабжьқәа зегьы шәрыԥхьар ҟалоит абра>>
Шәазыӡырҩла арубрика "Аҭоурых иагәылаҵәаху" есмҽыша арадио Sputnik Аԥсны аефир аҿы.
Иара убас шәаԥхьар ҟалоит: